
Republika Hrvatska
Općinski sud u Vinkovcima
Prekršajni odjel
Vinkovci, Vladimira Nazora 4

Broj:  Pp-737/2026-17

U   I M E   R E P U B L I K E   H R V A T S K E

P R E S U D A

	Općinski sud u Vinkovcima po sucu  Nadi Mišić  uz sudjelovanje zapisničara Andree Šikić, u prekršajnom postupku protiv okrivljenika Ivana Kolarevića, zbog prekršaja iz članka 199. stavka 7. Zakona o sigurnosti prometa na cestama („Narodne novine“ broj: 67/08, 48/10, 74/11, 80/13, 92/14, 64/15, 108/17, 70/19, 42/20, 85/22, 114/22, 133/23, 145/24), povodom prigovora okrivljenika protiv prekršajnog naloga PU Vukovarsko-srijemske, Postaje prometne policije Vinkovci klasa: 211-07/26-1/6299,  Ur.broj 511-15-14-26-1 od  12.4.2026. godine, nakon održane glavne javne rasprave dana 28. rujna 2026. godine na kojoj je pročitana pisana obrana okrivljenika, dana 28. rujna 2026. godine objavio je i


p r e s u d i o    j  e

Okrivljenik:  IVAN KOLAREVIĆ, OIB: 16341769699, sin Dražena, rođen 13. travnja 1998. u Vukovaru, s prebivalištem u Mlaka Antinska, Glavna 3, državljanin RH, prekršajno osuđivan

   k r i v   j e 

I	što je dana 12.travnja 2026. godine u 23:41 sati u Nuštru, u ulici Križnog puta 9B upravljao vozilom M1 marke AUDI reg. oznake VK 762 FU, a u krvi je imao alkohola 1,14 g/kg, odnosno odgovarajući iznos miligrama u litri izdahnutog zraka,  

čime je počinio prekršaj iz članka 199. stavka 7. Zakona o sigurnosti prometa na cestama („Narodne novine“ broj: 67/08, 48/10, 74/11, 80/13, 92/14, 64/15, 108/17, 70/19, 42/20, 85/22, 114/22, 133/23, 145/24)

pa mu se stoga, temeljem istog propisa, uz primjenu članka 37. stavak 2. Prekršajnog zakona („Narodne novine“ broj: 107/07, 39/13, 157/13, 110/15, 70/17, 118/18, 114/22)

i z r i č e

novčana kazna u iznosu od 300,00 EUR (tristo eura)

II   Temeljem članka 33. stavka 11. Prekršajnog zakona („Narodne novine“ broj: 107/07, 39/13, 157/13,110/15, 70/17, 118/18, 114/22) okrivljenik je dužan novčanu kaznu platiti u roku od 30 dana po pravomoćnosti presude, a ako okrivljenik u ovom roku plati dvije trećine izrečene novčane kazne, temeljem članka 152. stavka 3. Prekršajnog zakona („Narodne novine“ broj: 107/07, 39/13, 157/13, 110/15, 70/17, 118/18, 114/22), novčana kazna smatrat će se u cjelini plaćenom. 

Ukoliko okrivljenik u ovom roku ne plati novčanu kaznu u cijelosti ili djelomično, ista će se temeljem članka 34. stavka 1. Prekršajnog zakona („Narodne novine“ broj: 107/07, 39/13, 157/13, 110/15, 70/17, 118/18, 114/22) naplatiti prisilno.

III  Temeljem članka 139. stavka 3. u svezi članka 138. stavka 2. točke 3.a i stavka 3. Prekršajnog zakona („Narodne novine“ broj: 107/07, 39/13, 157/13, 110/15, 70/17, 118/18, 114/22) okrivljenik je dužan platiti troškove prekršajnog postupka u paušalnom iznosu od 20,00 eura (dvadeset eura) u roku od 30 dana po pravomoćnosti presude, u protivnom isti će se temeljem članka 34. stavka 1. Prekršajnog zakona („Narodne novine“ broj: 107/07, 39/13, 157/13, 110/15, 70/17, 118/18, 114/22) naplatiti prisilnim putem.

Obrazloženje

1.   PU Vukovarsko-srijemska, Postaja prometne policije Vinkovci, donijela je prekršajni nalog klasa: 211-07/26-1/6299,  Ur.broj 511-15-14-26-1 od  12.4.2026. godine, kojim je okrivljenik proglašen krivim zbog prekršaja činjenično i pravno opisanog u izreci ove presude.

2.   Okrivljenik je protiv označenog prekršajnog naloga pravodobno podnio prigovor te je Sud isti prekršajni nalog stavio izvan snage i zatim proveo glavnu raspravu.

3.   Pročitana je pisana obrana okrivljenika u kojoj je ispričao nedolazak na glavnu raspravu poslovnim obvezama, te je naveo da je točno da je navedene prilike i na navedenom mjestu upravljao označenim os. Vozilom a imao je alkohola u krvi od 1,14 g/kg. U svoju obranu navodi da je slavio rođendan i rođenje nećaka te je popio dva manja piva, a prethodno nije ništa jeo što je očito utjecalo na stupanj alkohola u organizmu. U potpunosti je svjestan svoje odgovornosti, zna da ga ništa ne ispričava te mu je iskreno žao zbog prekršaja. Posebno ističe da inače ne konzumira alkohol, da je oprezan i pažljiv u prometu. Dodao je da je navedene prilike upravljao vrlo kratko, samo par ulica u mjestu u kojem se nalazio. Moli da se kod donošenja odluke uzmu u obzir navedene okolnosti kao i činjenica da radi izvan mjesta prebivališta i to u smjenama kada nema redovnih linija te mu je vozilo neophodno potrebno zbog odlaska na posao, a od kojega stječe jedini i isključivi prihod od kojega uzdržava obitelj. Dalje je naveo da je otac jednog malodobnog djeteta pa moli da mu se novčana kazna ublaži i ukoliko je moguće da mu se za ovaj put ne izrekne zaštitna mjera, kako bi mogao nesmetano obavljati svoj posao, a sa svoje strane ozbiljno obećava da se ovakvi i slične propusti neće ponoviti.

4.   U tijeku dokaznog postupka izvršen je uvid i pročitani su zapisnik o ispitivanju prisutnosti alkohola, opojnih droga ili lijekova u organizmu, naredba o određivanju mjere opreza i potvrda Odjela za prekršajne evidencije. 

4.1.   Uvidom u zapisnik o ispitivanju prisutnosti alkohola, opojnih droga ili lijekova u organizmu br: 1076629636 utvrđeno je da je prema okrivljeniku dana 13. travnja 2026. godine u 23:41sati u Nuštru, ulica Križnog puta kbr. 9B obavljeno ispitivanje prisutnosti alkohola uređajem marke Dreger alcotest 7000 ARTN-1275 kojim je utvrđena koncentracija alkohola od 1,24 g/kg, koja je umanjena za 0,1 g/kg odnosno za granicu dopuštene pogreške mjerenja što iznosi 1,14 g/kg,  te je okrivljenik bez primjedbe potpisao zapisnik. 

4.2.   Uvidom u potvrdu Odjela za prekršajne evidencije Ministarstva pravosuđa, uprave i digitalne transformacije utvrđeno je da je okrivljenik pravomoćno osuđen zbog prekršaja iz čl. 49. st. 4. i čl. 199. st. 7. Zakona o sigurnosti prometa na cestama odlukom Općinskog suda  u Vinkovcima br.  Pp-2001/2022 od  22. rujna 2023. (pravomoćna 25. listopada 2023.).
 
5.    Nakon provedenog postupka u kojem je okrivljenik priznao prekršaj koji mu se stavlja na teret, te s obzirom da je okrivljenikovo priznanje sukladno dokazima u spisu, Sud smatra dokazanim da je okrivljenik dana 12.travnja 2026. godine u 23:41 sati u Nuštru, u ulici Križnog puta 9B upravljao vozilom M1 marke AUDI reg. oznake VK 762 FU, a u krvi je imao alkohola 1,14 g/kg, odnosno odgovarajući iznos miligrama u litri izdahnutog zraka, te da su se u radnji okrivljenika stekla sva obilježja prekršaja  iz članka 199. st. 7. Zakona o sigurnosti prometa na cestama, te ga je stoga proglasio krivim i izrekao primjerenu kaznu. 

[bookmark: _Hlk193196877]6.   Prilikom odmjeravanja novčane kazne, Sud je uzeo u obzir ranije ponašanje okrivljenika, da je prema stanju spisa predmeta, iz potvrde Odjela za prekršajne evidencije Ministarstva pravosuđa, uprave i digitalne transformacije proizlazi da okrivljenik od 2023. godine nije osuđivan za prekršajna djela protiv sigurnosti prometa na cestama  niti za druge prekršaje odnosno da je u tom proteklom vremenu ponašanje okrivljenika bilo primjereno, što ukazuje na izostanak sklonosti činjenju prekršaja odnosno nepoštivanju zakona, a okrivljenik je priznao počinjenje prekršaja u tijeku sudskog postupka i izjasnio se da se smatra krivim te izrazio žaljenje zbog počinjenog prekršaja i ozbiljno obećao da se ovakav prekršaj neće ponoviti čime je pokazao odgovornost za počinjeni propust. Isto tako, u konkretnom slučaju, Sud je prilikom odmjere novčane kazne uzeo u obzir i obiteljske prilike okrivljenika koji je otac jednog malodobnog djeteta. 

6.1.  Slijedom navedenoga, vodeći računa o ukupnosti društvenih i osobnih uzroka koji su pridonijeli počinjenju prekršaja u konkretnom slučaju, ovaj Sud je primijenio institut ublažavanja kazne s obzirom na naročito olakotne okolnosti na strani okrivljenika u smislu odredbe članka 37. stavak 2. Prekršajnog zakona („Narodne novine“ broj: 107/07, 39/13, 157/13, 110/15, 70/17, 118/18, 114/22) jer je ocijenio da će se i takvom blažom kaznom postići svrha kažnjavanja.

6.2. Sud nije uzeo otegotnih okolnosti na strani okrivljenika.

7.    Sud nije okrivljeniku izrekao zaštitnu mjeru zabrane upravljanja motornim vozilom predviđenu temeljem članka 58. Prekršajnog zakona („Narodne novine“ broj: 107/07, 39/13, 157/13, 110/15, 70/17, 118/18, 114/22), koju je predložio tužitelj, jer smatra da ne postoji opasnost da će isti upravljajući motornim vozilom ponovo počiniti taj prekršaj. 

7.1. Naime, Naime, imajući u vidu materijalne i životne prilike okrivljenika koji radi izvan mjesta prebivališta u različitim smjenama kada nema redovnih linija, te vozilo koristi za odlaske na posao od čega stječe osnovni prihod kojim uzdržava obitelj, te cijeneći okolnost da iz potvrde Odjela za prekršajne evidencije Ministarstva pravosuđa, uprave i digitalne transformacije proizlazi da okrivljenik od 2023. godine nije osuđivan za prekršajna djela protiv sigurnosti prometa na cestama  niti za druge prekršaje odnosno da je u tom proteklom vremenu ponašanje okrivljenika bilo primjereno, a također takva opasnost od ponavljanja djela ne proizlazi niti iz odnosa okrivljenika prema počinjenom djelu, koje je okrivljenik iskreno priznao, izrazio kajanje zbog toga i ozbiljno obećao da se ovakvi prekršaji neće ponoviti, Sud je mišljenja da će se u konkretnom slučaju postići svrha kažnjavanja izrečenom novčanom kaznom te da će se okrivljenik bez primjene zaštitne mjere zabrane upravljanja motornim vozilom ubuduće kloniti činjenja ovakvih i sličnih prekršaja odnosno da će se kao vozač motornog vozila u prometu na cesti ponašati krajnje disciplinirano.

8.    Na temelju članka 139. stavak 3. u svezi članka 138. stavak 2. točke 3.a i stavak 3. Prekršajnog zakona („Narodne novine“ broj: 107/07, 39/13, 157/13, 110/15, 70/17, 118/18, 114/22) okrivljenik je dužan naknaditi trošak postupka u paušalnom iznosu od 20,00 EUR (dvadeset eura), a koji je određen s obzirom na složenost i trajanje postupka pred ovim Sudom te imovno stanje okrivljenika.

U Vinkovcima 28. rujna 2026.

 Zapisničar								   	         Sudac
Andrea Šikić, v.r.								    Nada Mišić, v.r.


	Uputa o pravnom lijeku:	
	Protiv ove presude dopuštena je žalba samo zbog odluke o prekršajnopravnoj sankciji Visokom prekršajnom sudu Republike Hrvatske u roku od 8 dana od dana primitka presude.
	Žalba se podnosi ovome Sudu u dva  istovjetna primjerka.

Dostaviti:
	1. okrivljeniku
	2. tužitelju
	3. spis


						Za točnost otpravka – ovlašteni službenik 
							        Smilja Majstorović

